Jesús midiꞌzh lo rë men xtu wëlt,
nzhab Me:
―Lëꞌda nak ki par rë men yizhyuo reꞌ;
xaꞌ yiꞌdkë ticha,
lëꞌ xaꞌ gap ki kwaꞌn leꞌ,
dubtaꞌ ban xaꞌ kun Dios,
no nayot zhë ban xaꞌ lo nakao.
Orzeꞌ nzhab rë men fariseo:
―Per yubal kidiꞌzh por lu,
kuzeꞌ yent cho yila kwaꞌn nidiꞌzhal.
Orzeꞌ nzhab Jesús:
―Ter yuba nidiꞌzh por da,
per walika kwaꞌn nidizha;
lëꞌ da nane ka plo nzhala no nane ka plo biꞌn;
per go nanet go plo nzhala no ni nane go plo biꞌn.
Lëꞌ go nigobeꞌ xmod nak men di xmod nzë yek go,
per na gat nigobeꞌta xmod nak men kun mis xigab da,
per chi kobeꞌn xmod nak men,
orzeꞌ na lei nela xmod ñal kai,
porke gat nabtaꞌ nzo par lene,
sino ke rop no nzo kun Xuza,
Me mixëꞌl da.
Haxta nu lo ley cheꞌn go nzobniꞌ,
or chop men nidiꞌzh tutsa kwaꞌn,
orzeꞌ kwaꞌn nidiꞌzh rop xaꞌ reꞌ,
lëꞌi walika.
Mbaino na,
walika kwaꞌn nidizha por da,
no Xuza Me mixëꞌl da,
nu ska Me nidiꞌzh,
walika kwaꞌn nidizha.
Orzeꞌ minaꞌbdiꞌzh bixaꞌ:
―¿Ma xuzal nal?
Orzeꞌ mikab Jesús:
―Go gat nilibeꞌt go da,
no ni Xuza gat nilibeꞌt go.
No chi ngalibeꞌ go cho da,
nu ska Xuza ngalibeꞌ go orzeꞌ.
Rë widiꞌzh reꞌ midiꞌzh Jesús dub kiluꞌ Me widiꞌzh cheꞌn Dios leꞌn yadoꞌ,
nez plo nzob kwaꞌn nila men gon;
no yent cho ngazen Jesús,
porke nagat gal or gut bixaꞌ Me.
Orzeꞌ nzhab Jesús xtu wëlt:
―Lëꞌda biꞌ,
no lëꞌ go kwaꞌn da,
per lëꞌ go lox lo Dios por naban go lo rë kwaꞌn gat lëꞌ;
no plo biꞌn,
nagakt bi go.
Orzeꞌ nzhab rë men Israel,
xaꞌ nak zhiꞌn:
―¿Taxa mis lëꞌ xaꞌ gut xaꞌ?
¿Chon nzhab xaꞌ:
“Plo biꞌn nagakt bi go”?
No nu nzhab Jesús:
—Go nak men xaꞌ nzhak kwaꞌn nzho yizhyuo reꞌ namás,
per na nzhak rë kwaꞌn nzho lo yibëꞌ;
kuzeꞌ nin lo go,
lëꞌ go nak men yizhyuo reꞌ,
per na gat lëꞌt men yizhyuo reꞌ da.
Kuzeꞌ nin lo go,
lëꞌ go lox lo Dios por naban go lo rë kwaꞌn gat lëꞌ;
no chi lëꞌ go gat ñila cho da,
lëꞌ go lox lo Dios.
Orzeꞌ minaꞌbdiꞌzh bixaꞌ:
―¿Cho lux?
―nzhab bixaꞌ.
Orzeꞌ nzhab Jesús:
―Lëꞌda nilai lo go,
dizde or galo laka.
Nzho dox kwaꞌn ganin lo go por rë kwaꞌn gat lëꞌ kwaꞌn nak go;
no Me mixëꞌl da,
walika kwaꞌn nidiꞌzh Me nak go,
no rë widiꞌzh kwaꞌn nidizha lo rë men,
Me mixëꞌl da nei lon.
Per nanganut laxtoꞌ bixaꞌ,
yub Dios midiꞌzh Jesús or nzhab Me,
lëꞌ Xuz Me mixëꞌl Me,
kuzeꞌ nzhab Jesús:
―Or lox leꞌ go rë kwaꞌn nzhakla go leꞌ go kun Xgaꞌn Dios,
Me nak ska tu men yizhyuo,
orzeꞌ ne go cho da,
no yent kwan gak len por mis da,
nab tsa nilun lo go kwaꞌn miluꞌ Xuza lon,
porke Me mixëꞌl da nzo tutsa kun na;
no gat nilaꞌt Xuza naba,
porke zilitaꞌ nilen kwaꞌn nzhakla Me gak,
no kwaꞌn ño laxtoꞌ Me.
No or milox midiꞌzh Jesús kureꞌ,
dox nayax men ngwayila Me.